CELEX: 32011D0835
Language: lt
Date: 1323734400000
Title: 2011/835/ES: 2011 m. gruodžio 13 d. Komisijos sprendimas, kuriuo nutraukiamas antidempingo tyrimas dėl tam tikro importuojamo Omano ir Saudo Arabijos kilmės polietilentereftalato

14.12.2011   
            
            
               LT
            
            
               Europos Sąjungos oficialusis leidinys
            
            
               L 330/45
            
         KOMISIJOS SPRENDIMAS
   2011 m. gruodžio 13 d.
   kuriuo nutraukiamas antidempingo tyrimas dėl tam tikro importuojamo Omano ir Saudo Arabijos kilmės polietilentereftalato
   (2011/835/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnį,
   pasikonsultavusi su Patariamuoju komitetu,
   kadangi:
   A.   PROCEDŪRA
   
   
               (1)
            
            
               2011 m. sausio 3 d. Europos Komisija (toliau – Komisija) gavo skundą dėl tam tikro Omano ir Saudo Arabijos (toliau – susijusios valstybės) kilmės polietilentereftalato (toliau – PET) tariamo dempingo, kuris žalingas Sąjungos pramonei.
            
         
               (2)
            
            
               Skundą pagal pagrindinio reglamento 5 straipsnį pateikė Europos polietilentereftalato (PET) gamintojų komitetas (CPME) (toliau – skundo pateikėjas) gamintojų, kurie pagamina didžiąją dalį (šiuo atveju daugiau nei 50 %) viso Sąjungoje pagaminamo tam tikro PET, vardu.
            
         
               (3)
            
            
               Skunde pateikta dempingo ir juo padarytos materialinės žalos prima facie įrodymų, kurie laikyti pakankamu pagrindu inicijuoti antidempingo tyrimą.
            
         
               (4)
            
            
               Komisija, pasikonsultavusi su Patariamuoju komitetu, 2011 m. vasario 16 d. pranešimu Europos Sąjungos oficialiajame leidinyje
                   (2) inicijavo antidempingo tyrimą dėl tam tikro Omano ir Saudo Arabijos kilmės PET importo į Europos Sąjungą.
            
         
               (5)
            
            
               Tą pačią dieną Komisija inicijavo antisubsidijų tyrimą dėl tam tikro susijusių valstybių kilmės PET importo į Sąjungą (3).
            
         
               (6)
            
            
               Komisija išsiuntė klausimynus Sąjungos pramonės įmonėms, susijusių valstybių eksportuotojams ir gamintojams, importuotojams, visoms žinomoms susijusioms asociacijoms ir susijusių valstybių valdžios institucijoms. Suinteresuotosioms šalims buvo suteikta galimybė per pranešime apie inicijavimą nustatytą terminą pareikšti savo nuomonę raštu ir prašyti jas išklausyti.
            
         
               (7)
            
            
               Visos suinteresuotosios šalys, kurios to prašė ir nurodė svarbias priežastis, dėl kurių jas reikėtų išklausyti, buvo išklausytos.
            
         B.   SKUNDO ATSIĖMIMAS IR TYRIMO NUTRAUKIMAS
   
   
               (8)
            
            
               Komisijai skirtu 2011 m. spalio 12 d. raštu CPME oficialiai atsiėmė skundą.
            
         
               (9)
            
            
               Pagal Pagrindinio reglamento 9 straipsnio 1 dalį tyrimas gali būti nutrauktas, kai atsiimamas skundas, nebent toks nutraukimas prieštarautų Sąjungos interesams.
            
         
               (10)
            
            
               Šiuo atžvilgiu pažymima, kad Komisija nenustatė jokių priežasčių, dėl kurių toks nutraukimas prieštarautų Sąjungos interesams, tokių priežasčių nenurodė ir suinteresuotosios šalys. Todėl Komisija mano, kad šį tyrimą reikėtų nutraukti. Apie tai pranešta suinteresuotosioms šalims, joms taip pat suteikta galimybė teikti pastabas.
            
         
               (11)
            
            
               Kai kurios suinteresuotosios šalys pritarė tyrimo nutraukimui. Kitos suinteresuotosios šalys, nors ir pritarė tyrimo nutraukimui, paprašė atskleisti per tyrimą nustatytus faktus.
            
         
               (12)
            
            
               Šiuo atžvilgiu pažymima, kad Komisija nesuformulavo savo išvadų dėl nustatytų faktų ir todėl negali atskleisti duomenų, surinktų iki skundo atsiėmimo.
            
         
               (13)
            
            
               Atsižvelgus į tai, kas išdėstyta, padaryta išvada, kad nėra įtikinamų priežasčių nenutraukti šio tyrimo.
            
         
               (14)
            
            
               Todėl Komisija daro išvadą, kad antidempingo tyrimas dėl tam tikro Omano ir Saudo Arabijos kilmės polietilentereftalato (PET) importo į Sąjungą turėtų būti nutrauktas,
            
         PRIĖMĖ ŠĮ SPRENDIMĄ:
   1 straipsnis
   Antidempingo tyrimas dėl importuojamo Omano ir Saudo Arabijos kilmės polietilentereftalato, kurio klampos skaičius pagal ISO standartą 1628-5 yra 78 ml/g arba didesnis ir kurio KN kodas šiuo metu yra 3907 60 20, nutraukiamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2011 m. gruodžio 13 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 343, 2009 12 22, p. 51.
   
      (2)  OL C 49, 2011 2 16, p. 16.
   
      (3)  OL C 49, 2011 2 16, p. 21.